**Райымбек Сейтметов атындағы Түркістан облыстық сазды драма театры** – мәдени-сахналық мекеме.

Тарихы
------

Қожа Ахмет Ясауи атындағы қазақ-түрік университетінің жанынан ашылған өнер бөлімі ретінде ұйымдасып, кейін Түркістан қалалық театры болып 2000 жылы 9 наурызда ашылды. Театр ұйымдастырушысы әрі көркемдік жетекшісі - Қазақстанның халық артисі Р. Сейтметов. Құрылған жылдың өзінде-ақ Б. Вахапзаденің "Небесные тюрки" драмасымен Түркияда өткен "Еуропа бірлігі" театр фестиваліне қатысты. Түріктер тарапынан жасалған өтінішке орай түрік тілінде қойылып, кейіннен Қазақстанмен достық қатынастағы елдердің он бір қаласында көрсетілді. Ұжым кұрамында жас актерлер: Ғ. Қалыбаев, М. Оразыметов, Н. Төлендиев. А. Тоққұлиева, Р. Бақтыбаев, Ү. Әмірова, М. Айтжанов, А. Наурызбаев, Қ. Садақбеков, Ж. Жүнісовалар бар. 

2002 жылы театр музыкалық-драма театр болып қайта құрылды. 

2017 жылы театрға Мемлекеттік сыйлықтың лауреаты Р. Сейтметовтің есімі берілді.

Қойылымдары
-----------

Театр репертуарында М. Әуезовтің "Айман - Шолпан", С. Балғабаевтың "Ең әдемі келіншек", М. Баджиевтің "Қалыңдык пен күйеу", С. Ахмадтың "Келіндер көтерілісі", Б. Мұқайдың "Тоят түні", Б. Вахапзаденің (ауд. С. Тоқбалаева) "Елді арандатқан қылыш", С. Токбалаеваның "Жан-талас", С. Қасымбектің "Ясауи қасіреті", Ж. Әлжановтың "Абақты ғұмыр", У. Шекспирдің "Асауға-тұсау", Қ. Мырзаәлидің "Әмір-Темір", Т. Жандәулетовтың "Еркек", Ш. Мұртазаның "Домалақ ана", Ж. Жұматтың "Абақты ғұмыр", Ш. Уәлиханның "Кадет Шоқан", Д. Исабековтың "Құстар фестивалі", Ә. Қалдыбаевтың "Әкімнің туған күні", Ж. Рахматулланың "Өршіл Рух", С. Оспановтың "Мұңлық – Зарлық", Т. Минулиннің "Диляфрузға төрт күйеу", т.б. Театр гастрольдік сапармен Алматы, Астана, Шымкент қалаларында, Түркияда болып, өнер көрсетті.

Театр жетістіктері
------------------

* 2001 жылы театрдың көркемдік жетекшісі Р. Сейтметов облыс көлемінде өткізілген "Ең үздік режиссер" бас жүлдесін, 2003 жылы тәуелсіз "Платиналы Тарлан" сыйлығын иеленді.
* 2003 жылы театр Прага қаласында Еуропаның "Театр өнері" аталымы бойынша белгіленген алтын медалімен марапатталды.
* 2006 жылы Оңтүстік Қазақстан облысының "Жылдың ең үздік мәдениет және өнер мекемесі", "Алтын қанат" номинацияларымен марапатталды.

2007 жылы театрдың бас режиссерлігіне Қазақстанның еңбек сіңірген өнер қайраткері, халық әртісі Е. Оразымбетов келіп, театр жетістіктерін жалғастырды. 2008 жылы театр республикалық театр фестивалінде "Кадет Шокан" спектаклін қойып, қоюшы-режиссер Е. Оразымбетов мәдениет министрінің дипломымен марапатталды. Одан кейінгі жылы өткен республикалық фестивальде "Фестиваль құсы" спектаклі үшін "Үздік режиссер" номинациясын да еншіледі.

* 2008 жылы Ақтауда өткен Қазақстан театрларының XVI республикалық фестивалінде театр ұжымы "Қойылымның ең үздік режиссерлік шешімі үшін" арнайы дипломымен марапатталды.
* 2009 жылы Қарағанды қаласында өткен ХVII театр фестиваліне театр Е. Сиябекұлы қойған Д. Исабековтың "Құстар фестивалі" атты мюзикл комедиясымен қатысты. Қоюшы режиссер "Ең үздік режиссер" атанып, "Алтын маска" жүлдесін иеленді.

2011 жылы театрдың көркемдік жетекшісі болып келген Ғазиз Арынов та дәстүрлі жолды әрі қарай жалғастырды. "Көктем–2011" республикалық фестивалінде "Абақты ғұмыр" спектаклі "Үміт" номинациясына ие болды.

* 2011 жылы театр әртістері Г. Айтбаева мен Т. Қарынбаев "Серпер" жастар сыйлығының лауреаты атанды. Осы жылы Тәжікстан Республикасының астанасы Душанбе қаласында өткен "Навруз-2011" атты ІІІ-Кәсіби театрлардың халықаралық фестивалінде Б. Вахапзаденің "Көк түріктер" атты тарихи драмасымен өнер көрсетті. Тәжікстан мемлекетінің мәдениет министрі Мирзошохрух Асроридің дипломымен марапатталды.
* 2013 жылы Жетісайда өткен "Театр көктемі-2013" облыстық кәсіби театрлар фестивалінде өнер ордасы Еврипидтің "Троя ханшасы" атты моно қойылымымен өнер көрсетіп, "Айрықша шығармашылық табысы және әлемдік классиканы насихаттағаны үшін" номинациясымен марапатталды.
* 2014 жылы "Театр көктемі-2014" облыстық фестивалінде театр труппасы Ж. Жұматтың "Тірі жан" драмасын қойып "Өзекті мәселені көтергені үшін" номинациясымен марапатталды.
* 2015 жылы Шымкент қаласында өткен "Театр көктемі – 2015" облыстық театр фестивалінде өнер ұжымы "Көрермен көзайымы" номинациясында және театр актрисасы Ә. Қожабекова "Ең үздік әйел бейнесі" аталымында жеңіске жетті.

Театр ғимараты
--------------

Театр ғимараты 1938 жылы салынған Түркістан теміржол мекемесінің киноклубы болған. 2000 жылы қайта күрделі жөндеуден өтті, 250 адамға арналған көрермен залы мен мұражай бар.

Дереккөздер
-----------

1. ↑   Қазақстанның мәдени ошақтары. Культурные центры Казахстана: Фотоальбом. – Алматы:«АСА» Баспа үйі» ЖШС, 2012. – 288 б. (қазақ, орыс, тілдерінде) ISBN 978-601-80325-0-9
2. ↑  Қазақ мәдениеті. Энциклопедиялық анықтамалық. Алматы: "Аруна Ltd." ЖШС, 2005 ISBN 9965-26-095-8